ভারত-পাকিস্তান সংঘাতের আবহে হাই অ্যালার্ট শিয়ালদহ স্টেশনে

ওয়েব ডেস্ক: ভারত-পাকিস্তানের সংঘাতের (India-Pakistan Tension) আবহে আরও জোরদার হল শিয়ালদহ স্টেশনের (Sealdah Station) নিরাপত্তা ব্যবস্থা। কড়া নিরাপত্তা স্টেশনময়। পাশাপাশি, রেলওয়ে সুরক্ষা বাহিনী (আরপিএফ)-কে হাই অ্যালার্টে রাখা হয়েছে।

দেশের অস্থির এই আবহে যাত্রীদের সুরক্ষা নিশ্চিত করতে শিয়ালদহ বিভাগের বিভিন্ন গুরুত্বপূর্ণ ফুয়েলিং পয়েন্ট সহ সব স্টেশনে নিরাপত্তা আরও জোরদার করা হয়েছে। ডগ স্কোয়াড প্রতিদিন স্টেশন ও ট্রেনগুলিতে তল্লাশি জারি রাখছে। যাতে সম্ভাব্য বিপদের আগাম সনাক্তকরণ সম্ভব হয়।

আরও পড়ুন: ভারতীয় সেনাকে কুর্নিশ অমিতাভ বচ্চনের

রেলওয়ে স্টেশন এবং লেভেল ক্রসিং গেটগুলিতে বাড়ানো হয়েছে আরপিএফ ও আরপিএসএফ বাহিনী। পাশাপাশি স্টেশন এলাকায় চলছে নিয়মিত টহলদারি। যাত্রীদের মালপত্র স্ক্যানার ও হ্যান্ডহেল্ড মেটাল ডিটেক্টরের সাহায্যে পরীক্ষা করা হচ্ছে।

শিয়ালদহ স্টেশনে অতিরিক্ত ভিড় হয় এমন জায়গা, যেমন- পিআরএস কাউন্টার, ক্লক রুম, ওয়েটিং হল, টয়লেট এবং কনকোর্স এলাকাগুলিতে বিশেষ নজরদারি চালানো হচ্ছে। আরও নিরাপত্তা বাহিনী মোতায়েন, নয়া প্রযুক্তির ব্যবহার ও জনবহুল এলাকায় কড়া নজরদারির মাধ্যমে নিরাপত্তা ব্যবস্থা বাড়ানো হয়েছে।